CELEX: 32015D1612
Language: el
Date: 2015-09-23 00:00:00
Title: Εκτελεστική απόφαση (ΕΕ) 2015/1612 της Επιτροπής, της 23ης Σεπτεμβρίου 2015, για την τροποποίηση της απόφασης 2008/961/ΕΚ σχετικά με τη χρήση από εκδότες κινητών αξιών τρίτων χωρών των εθνικών λογιστικών προτύπων ορισμένων τρίτων χωρών και των Διεθνών Προτύπων Χρηματοοικονομικής Αναφοράς για την προετοιμασία των ενοποιημένων χρηματοοικονομικών τους καταστάσεων [κοινοποιηθείσα υπό τον αριθμό C(2015) 6369] (Κείμενο που παρουσιάζει ενδιαφέρον για τον ΕΟΧ)

25.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 249/26
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1612 ΤΗΣ ΕΠΙΤΡΟΠΉΣ
   της 23ης Σεπτεμβρίου 2015
   για την τροποποίηση της απόφασης 2008/961/ΕΚ σχετικά με τη χρήση από εκδότες κινητών αξιών τρίτων χωρών των εθνικών λογιστικών προτύπων ορισμένων τρίτων χωρών και των Διεθνών Προτύπων Χρηματοοικονομικής Αναφοράς για την προετοιμασία των ενοποιημένων χρηματοοικονομικών τους καταστάσεων
   
      
         [κοινοποιηθείσα υπό τον αριθμό C(2015) 6369]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (1), και ιδίως το άρθρο 23 παράγραφος 4 τρίτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 23 της οδηγίας 2004/109/ΕΚ, οι εκδότες τρίτων χωρών μπορούν να απαλλαγούν από την υποχρέωση κατάρτισης ενοποιημένων λογαριασμών σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ), που έχουν εγκριθεί στην Ένωση, εάν οι Γενικά Αποδεκτές Λογιστικές Αρχές (ΓΑΛΑ) (GAAP) της εν λόγω τρίτης χώρας καθορίζουν ισοδύναμες απαιτήσεις. Για να εκτιμηθεί η ισοδυναμία των ΓΑΛΑ της εν λόγω τρίτης χώρας με τα εγκεκριμένα ΔΠΧΑ, ο κανονισμός (ΕΚ) αριθ. 1569/2007 της Επιτροπής (2) προβλέπει τον καθορισμό της ισοδυναμίας και θεσπίζει μηχανισμό για τον προσδιορισμό της ισοδυναμίας των ΓΑΛΑ μιας τρίτης χώρας.
            
         
               (2)
            
            
               Είναι σημαντικό να αξιολογηθούν οι προσπάθειες εκείνων των χωρών που έχουν λάβει μέτρα για τη σύγκλιση των λογιστικών προτύπων τους ή για την έγκριση των ΔΠΧΑ. Ο κανονισμός (ΕΚ) αριθ. 1569/2007 θα πρέπει συνεπώς να τροποποιηθεί, προκειμένου να παραταθεί η περίοδος της προσωρινής ισοδυναμίας έως τις 31 Μαρτίου 2016.
            
         
               (3)
            
            
               Η απόφαση 2008/961/ΕΚ της Επιτροπής (3) ορίζει ότι πριν από τα οικονομικά έτη που αρχίζουν από την 1η Ιανουαρίου 2015 ή και μετέπειτα, επιτρέπεται στους εκδότες τρίτων χωρών να συντάσσουν τις ετήσιες και τις εξαμηνιαίες ενοποιημένες οικονομικές τους καταστάσεις σύμφωνα με τις ΓΑΛΑ της Ινδίας.
            
         
               (4)
            
            
               Η κυβέρνηση της Ινδίας και το Ίδρυμα Ορκωτών Λογιστών της Ινδίας δεσμεύτηκαν δημόσια να εγκρίνουν τα ΔΠΧΑ έως τις 31 Δεκεμβρίου 2011 με στόχο οι ινδικές ΓΑΛΑ να συμμορφώνονται πλήρως με τα ΔΠΧΑ έως εκείνη την ημερομηνία. Η διαδικασία αυτή έχει καθυστερήσει. Τον Οκτώβριο του 2014, η Ευρωπαϊκή Αρχή Κινητών Αξιών και Αγορών (ΕΑΚΑΑ) υπέβαλε στην Επιτροπή έκθεση σχετικά με την ισοδυναμία των ΓΑΛΑ της Ινδίας. Στην έκθεση αυτή η ΕΑΚΑΑ παρατηρούσε ότι οι ινδικές ΓΑΛΑ φαίνεται να έχουν ορισμένες διαφορές με τα ΔΠΧΑ οι οποίες θα μπορούσαν να είναι σημαντικές στην πράξη.
            
         
               (5)
            
            
               Τον Μάρτιο του 2014, το Ίδρυμα Ορκωτών Λογιστών της Ινδίας δημοσίευσε τον νέο οδικό χάρτη για την υλοποίηση της σύγκλισης των ΓΑΛΑ της Ινδίας με τα ΔΠΧΑ. Στις 2 Ιανουαρίου 2015, το Υπουργείο Επιχειρήσεων της Ινδίας εξήγγειλε τον αναθεωρημένο οδικό χάρτη για την υλοποίηση των ινδικών ΓΑΛΑ που θα συγκλίνουν με τα ΔΠΧΑ. Ο εν λόγω οδικός χάρτης προβλέπει την υποχρεωτική χρήση των ινδικών ΓΑΛΑ που θα έχουν αποτελέσει αντικείμενο σύγκλισης με τα ΔΠΧΑ από όλες τις εισηγμένες εταιρείες, για τις λογιστικές περιόδους που θα ξεκινήσουν την 1η Απριλίου 2016 ή μετέπειτα. Ωστόσο, εξακολουθεί να επικρατεί αβεβαιότητα σχετικά με το χρονοδιάγραμμα για την υλοποίηση ενός συμβατού με το ΔΠΧΑ συστήματος υποβολής εκθέσεων και την υλοποίηση των ΔΠΧΑ.
            
         
               (6)
            
            
               Κατά συνέπεια, είναι σκόπιμο να παραταθεί η μεταβατική περίοδος έως τις 31 Μαρτίου 2016, προκειμένου να επιτραπεί στους εκδότες τρίτων χωρών να καταρτίζουν τις ετήσιες και εξαμηνιαίες οικονομικές τους καταστάσεις στην Ένωση σύμφωνα με τις ΓΑΛΑ της Ινδίας. Η πρόσθετη αυτή περίοδος αναμένεται ότι θα είναι επαρκής ώστε να επιτραπεί στις ινδικές αρχές να ολοκληρώσουν τη σύγκλιση των ινδικών ΓΑΛΑ με τα ΔΠΧΑ.
            
         
               (7)
            
            
               Δεδομένου ότι η μεταβατική περίοδος για την οποία η απόφαση 2008/961/ΕΚ είχε χορηγήσει ισοδυναμία στις ΓΑΛΑ της Ινδίας έληξε στις 31 Δεκεμβρίου 2014, για λόγους ασφάλειας δικαίου, η παρούσα απόφαση θα πρέπει να εφαρμόζεται από την 1η Ιανουαρίου 2015.
            
         
               (8)
            
            
               Συνεπώς, η απόφαση 2008/961/ΕΚ θα πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 1 τρίτο εδάφιο της απόφασης 2008/961/ΕΚ, η ημερομηνία 1η Ιανουαρίου 2015 αντικαθίσταται από την ημερομηνία 1η Απριλίου 2016.
   Άρθρο 2
   Η παρούσα απόφαση απευθύνεται στα κράτη μέλη.
   Η παρούσα απόφαση εφαρμόζεται από την 1η Ιανουαρίου 2015.
   
      Βρυξέλλες, 23 Σεπτεμβρίου 2015.
      
         
            Για την Επιτροπή
         
         Jonathan HILL
         
            Μέλος της Επιτροπής
         
      
   
   
      (1)  ΕΕ L 390 της 31.12.2004, σ. 38.
   
      (2)  Κανονισμός (ΕΚ) αριθ. 1569/2007 της Επιτροπής, της 21ης Δεκεμβρίου 2007, για την καθιέρωση μηχανισμού για τον προσδιορισμό της ισοδυναμίας των λογιστικών προτύπων που εφαρμόζουν οι εκδότες κινητών αξιών τρίτων χωρών βάσει των οδηγιών 2003/71/ΕΚ και 2004/109/ΕΚ του Ευρωπαϊκού Κοινοβουλίου και του Συμβουλίου (ΕΕ L 340 της 22.12.2007, σ. 66).
   
      (3)  Απόφαση 2008/961/ΕΚ της Επιτροπής, της 12ης Δεκεμβρίου 2008, σχετικά με τη χρήση από εκδότες κινητών αξιών τρίτων χωρών των εθνικών λογιστικών προτύπων ορισμένων τρίτων χωρών και των διεθνών προτύπων χρηματοοικονομικής αναφοράς για την προετοιμασία των ενοποιημένων χρηματοοικονομικών τους καταστάσεων (ΕΕ L 340 της 19.12.2008, σ. 112).